ฟองสนาน จามรจันทร์ - วิกิพีเดีย

# ฟองสนาน จามรจันทร์

### จากวิกิพีเดีย สารานุกรมเสรี

ฟองสนาน จามรจันทร์

ฟองสนาน จามรจันทร์ นักจัดรายการวิทยุของกรมประชาสัมพันธ์ฝีปากกล้าที่ถูกอำนาจรัฐคุกคาม พื้นเพดั้งเดิมเป็นคน จ.ชัยภูมิ จบการศึกษาระดับมัธยมปีที่ 5 ที่โรงเรียนชัยภูมิภักดีชุมพล จากนั้นจึงสอบเข้าคณะนิเทศศาสตร์ จุฬาลงกรณ์มหาวิทยาลัย รุ่น 10 โดยมีเพื่อนร่วมรุ่นที่เป็นสื่อมวลชนด้วยกันเช่น บุญเลิศ ช้างใหญ่ โอภาส เพ็งเจริญ แห่งมติชน และชลิต กฤษทรัพย์ แห่งประชาชาติธุรกิจ เป็นต้น

เริ่มทำงานครั้งแรกที่หนังสือพิมพ์สยามรัฐ ยุค ม.ร.ว.คึกฤทธิ์ ปราโมช เป็นบรรณาธิการ อยู่ได้ 4 ปี จึงย้ายมาอยู่หนังสือพิมพ์ฐานเศรษฐกิจอยู่ช่วงหนึ่ง จากนั้นจึงสมัครเป็นข้าราชการกรมประชาสัมพันธ์ โดยจับงานข่าวหลายประเภทมาก่อน ไม่ว่าจะเป็น สังคม เศรษฐกิจ อยู่นานถึง 12 ปี ก่อนที่จะมาปักหลักแน่นอนที่ข่าวการเมือง

ด้วยความเป็นนักข่าวเจนประสบการณ์ รวมระยะเวลาการทำงานด้านนี้ถึง 23 ปี กรมประชาสัมพันธ์จึงได้ให้ฟองสนาน จัดรายการชื่อ " บันทึกสถานการณ์ " ออกอากาศทางวิทยุกรมประชาสัมพันธ์แห่งประเทศไทย ทางคลื่น FM.92.5 MHz ทุกวันจันทร์ - ศุกร์ เวลา 08.00 - 09.00 น. ในปี พ.ศ. 2537 คู่กับสุริยง หุณฑสาร โดยเป็นรายการสรุปข่าวประจำ เปิดโอกาสให้ผู้ฟังโทรสายเข้ามาแสดงความคิดเห็น กล้าวิพากษ์วิจารณ์รัฐบาลตรงไปตรงมา ทั้ง ๆ ที่เป็นหน่วยงานราชการแท้ ๆ ทำให้มีผู้ฟังจำนวนมาก

จนกระทั่ง ย่างเข้าสู่ปีที่ 8 คือ ปี พ.ศ. 2545 ในรัฐบาลชุด พ.ต.ท.ทักษิณ ชินวัตร รายการบันทึกสถานการณ์ก็ถูกถอดออก โดยอ้างเหตุว่า ฝักใฝ่การเมือง โดยเฉพาะพรรคฝ่ายค้าน คือ พรรคประชาธิปัตย์ ซึ่งเจ้าตัวยืนยันว่า ไม่เคยเข้าข้างฝ่ายใดหรือแทรกแซงด้านเนื้อหาจากผู้ใด แต่ ยอมรับการถูกถอดถอนโดยดี โดยบอกว่า เป็นเพียงข้าราชการชั้นผู้น้อย ผู้ใหญ่สั่งอะไรมา ก็ต้องปฏิบัติตาม

เมื่อถูกถอดจากรายการแล้ว ฟองสนาน ยังคงรับราชการอยู่ต่อไป และได้จัดรายการโทรทัศน์ เช่น รายการ " ชีพจรการเมือง " ทางช่องยูบีซี 7 เวลา 21.00-22.00น. ทุกวันอาทิตย์ รายการวิทยุ " คุยเฟื่องเรื่องข่าว " ทาง FM. 99.5 MHz. เวลา 17.00-19.00 น. นอกจากนี้ยังเขียนคอลัมน์ประจำนิตยสารกุลสตรีชื่อ " เกร็ดการเมือง " ซึ่งโด่งดังและประสบความสำเร็จอย่างมา ซึ่งต่อมา สำนักพิมพ์ดอกหญ้า นำไปพิมพ์รวมเล่ม จัดจำหน่ายในชื่อ " เม้าท์สนั่นลั่นสภา " ในปี พ.ศ. 2545 ด้วย

ฟองสนาน จามรจันทร์ มีครอบครัวแล้ว โดยมีบุตรชาย 1 คน และปัจจุบัน เป็นผู้อำนวยการสถานีวิทยุกระจายเสียงแห่งประเทศ (สวท.) ประจำจังหวัดหนองบัวลำภู

ดึงข้อมูลจาก "http://th.wikipedia.org../../../%E0%B8%9F/%E0%B8%AD/%E0%B8%87/%E0%B8%9F%E0%B8%AD%E0%B8%87%E0%B8%AA%E0%B8%99%E0%B8%B2%E0%B8%99_%E0%B8%88%E0%B8%B2%E0%B8%A1%E0%B8%A3%E0%B8%88%E0%B8%B1%E0%B8%99%E0%B8%97%E0%B8%A3%E0%B9%8C.html".

หมวดหมู่: พิธีกรไทย | ผู้ประกาศข่าว | นักจัดรายการวิทยุ | การคุกคามสื่อ

##### Views

- บทความ
- อภิปราย
- รุ่นปัจจุบัน

##### ค้นหา